Előkészítő anyag társadalmi egyeztetésre

Téma: Emberi tényező, alkalmazkodás

Helyzetelemzés

A fenntartható fejlődés – és azon belül a klímavédelem – világszerte sok ezer település ügye lett az elmúlt 15-20 évben. A „zöld”, „hűvös”, „klímabarát” és más jelzőkkel minősített városok és falvak ugyan még kevéssé jellemzők Magyarországra, de a környezettel való törődésnek egyre több látható jele van. Így van ez Tatán is. Kérdés, beleérthető-e a tatai környezettudatos városfejlesztésbe az éghajlattal való törődés is? 

Tata a közel 25 ezres népességével a megye 3. legnagyobb városa. Népessége lassan, de folyamatosan emelkedik. Tata mezőgazdasági szerepköre meghatározó, de Komárom-Esztergom megyében a legkisebb ipari potenciállal rendelkező város, Idegenforgalmi és kulturális szerepköre viszont kiemelkedő. Egyik leglátványosabban fejlődő gazdasági ágazata pont az idegenforgalom. 

Tata környezeti adottságai, természeti értékei és erőforrásai rendkívül sokrétű lehetőséget nyújtanak ahhoz, hogy Tata a hosszú távú fejlesztési elképzeléseit valóban fenntartható módon valósítsa meg. Tata környezetvédelmi programjában 2005-ben napvilágot látott elvek („Fenntartható városfejlesztés”, „Egészséges lakókörnyezet – vonzó pihenőhely”, „Intelligens város – környezeti értelemben is”) ma is időtállóak. Tata város környezetvédelmi programjának 2008-as felülvizsgálata e gondolatokat azzal folytatja, hogy Tata a régió természetvédelmi fellegvárává és Közép-Kelet-Európa egyik gyöngyszemévé válhatna, ha a negatív véleményekkel szemben, miszerint Tatán a túlreprezentált védettség „gúzsba köti” a várost, az a pozitív szemlélet érvényesülne, amely e természeti értékekben rejlő potenciál védelmére és fenntartható gazdálkodására épít. Ehhez azonban szükséges a Tatai Polgármesteri Hivatal, a civil szféra és a helyi gazdasági szervezetek együttműködésének célirányos, tudatos fejlesztése, és a lakosok környezettudatosítása és bevonása az éghajlatváltozás elkerülhetetlen következményeihez való alkalmazkodás és a változásokat okozó tényezők enyhítése terén. Mindezt a város környezeti adottságai, természeti értékei és a lakosokban meglévő lokálpatriotizmus és a környezeti kérdések iránti általános nyitottság is támogatnák.

SWOT-elemzés

Erősségek

· A város 2008-ban harmadik magyar városként csatlakozott a nemzetközi Energie-Cités Szövetséghez (Energiahatékony Városok Szövetsége). Az Energie-Cités Európai Display® Kampányához 2009-ben csatlakozott a város, azóta 8 intézmény előtt plakát mutatja az épület energia és vízfogyasztását, ill. szén-dioxid kibocsátását a hűtő és mosógépek energiacímkéjéhez hasonlóan
· A város 2009-ben a Polgármesterek Szövetségéhez (Covenant of Mayors) is csatlakozott. E nemzetközi szövetség célja az, hogy az EU célkitűzéseiben meghatározott CO2 kibocsátási szint csökkentésén túl növelje a városok energiahatékonyságát, tiszta energiatermelését és használatát.
· A Polgármesteri Hivatalon belül zöld faliújság működik, amelyen mindig az aktuális környezet és természetvédelemmel kapcsolatos újdonságok olvashatók
· Tata jelentős eredményeket és sikereket könyvelhet el a térség természeti értékeinek megőrzésében, méltán nevezhető a régió természetvédelmi fellegvárának

· A Tatai Vadlúd Sokadalom mára a hazai természetvédelem egyik legjelentősebb eseményéve nőtte ki magát

· A város számos, főként természetvédelmi kiadványt, szóróanyagot készített a lakosság számára

· Az Öreg-tó, az Angolkert és a Fényes-fördő esetében számos védettséget jelző, hatósági tábla került kihelezésre a közvélemény tájékoztatása céljából

· A város környezetvédelmi és természetvédelmi civil szervezetei aktívan részt vesznek a helyi környezeti nevelési rendezvények megtartásában

· A Tatai Polgármesteri Hivatal immár 7 éve aktív szervezője és rendezője a tatai Autómentes Napnak a helyi civil szervezetek aktív bevonásával

Gyengeségek

· A Tatai Polgármesteri Hivatalban a környezetvédelmi hatósági és operatív munkát, illetve az energetikusi feladatokat egy személy látja el (energetikust csak megbízási szerződéssel foglalkoztat), azaz a klímastratégia végrehajtási feltételei nem biztosítottak

· A város nem rendelkezik hőség- és UV-riadó tervvel, amely az éghajlatváltozás legveszélyesebb elkerülhetetlen következményeihez való alkalmazkodást segítené lakossági szinten

· Nincs külön zöld oldal a www.tata.hu weboldalon. A környezetvédelmi hírek, információk csak eseti jelleggel kerülnek feltöltésre a város többi híre között

· Koordinálatlan az információ áramlása, azaz hiányzik a többirányú információáramlás a meglévő tatai információs irodák között

· A környezetvédelmi és éghajlatvédelmi kiadványok teljesen hiányoznak a város által készített kiadványok sorából. A Tatai Hulladéksors kiadványon túl nem jelentek meg a tárgyban tájékoztató anyagok a városban 

· Nem működik és találkozik rendszeresen (legalább évente kétszer) a tatai Társadalmi Természetvédelmi Kerekasztal 

· A „Borostyán Ház” Regionális Természetvédelmi és Ökoturisztikai Információs Központ kialakítása várat magára, mivel építése nem fejeződött be

· A természetvédelmi szempontból fontos kieső területek (Réti-taval környéke, Fényes-patak menti rétek, Dióspuszta, Árendás-patak völgye, Tojás-hegy) nincsenek hatósági táblákkal ellátva

· Vandalizmus jelenléte a városban

Lehetőségek

· Köztisztviselő státusz létrehozása: főállású klímavédelmi referens alkalmazása, aki az éghajlatvédelmi stratégia végrehajtásáért és a kapcsolódó környezeti nevelési programok szervezéséért és pályázatírásért felelős (KEOP megnyíló pályázati lehetőségei). Országos szinten átlag 50,000 lakosra kellene jutnia egy klímreferensnek, ami a klímreferensi státusz kistérségi betöltési lehetőségét és egy kistérségi környezetvédelmi és kistérségi program elkészíttetését is előrevetíti

· A napi városüzemeltetési és környezetvédelmi igazgatási feladatok ellátásának segítésére új 8 órás munkakör létrehozása egy jó kommunikációs és szervezőkészségű, felsőfokú környezetvédelmi végzettséggel rendelkező új munkatárs vagy ügyintéző foglalkoztatása formájában.
· Szakmai gyakorlati bázis kialakítása a környező felsőoktatási intézmények környezetgazdálkodási és környezetvédelmi mérnökhallgatói számára együttműködési megállapodás keretében a munkaigényes felmérések elvégzése céljából.

· Környezetvédelmi és klímavédelmi Bizottsági létrehozása a Városfejlesztési és Gazdasági Bizottság mellett

· Tatai Klímakör létrehozása a város elkötelezett polgáraiból a tatai klímastratégia elfogadásával egyidejűleg. A tatai klímakör célja az, hogy Tatán minél több lakos éljen a települési klímastratégia szakmailag megalapozott ajánlásainak megfelelően, fórumot teremtsen a tapasztalatok és egyéb információk kicserélésére a lakosok, az illetékes szakemberek, a városvezetés és a gazdasági szféra képviselői között, és erősítse a tatai környezetvédelmi és környezeti nevelési tevékenységet a helyi intézmények, civil szervezetek és csoportok bevonásával. Célja továbbá, hogy nemzetközi kapcsolatok elősegítésével és pályázati lehetőségek megismertetésével segítse a szakmai munkát, képviselje a tatai lakosok közös érdekeit a klímavédelmi kérdésekben, egyéb klímavédelemmel kapcsolatos segítséget nyújtson a tatai lakosok, intézmények és szervezetek számára. 

· Helyi széndioxid-kompenzációs rendszer létrehozása (minta: www.noco2.hu) a Tata vonzáskörzetében tevékenykedő vállalatok CSR (társadalmi felelősségvállalás) tevékenységeinek célirányos, éghajlatvédelmi célú befektetéseinek támogatására a tatabányai rendszer mintájára vagy azzal szoros együttműködésben

· Tatai Környezetvédelmi Szakmai Fórum létrehozása (a székesfehérvári mintára) a Társadalmi Természetvédelmi Kerekasztal mellett a társadalmi felelősségvállalás (CSR) terén aktívan tevékenykedő vállalatok, szolgáltatók, civil szervezetek részvételével, amely a helyi széndioxid-semlegesítő rendszer segítségével irányítja a CSR tevékenységeket

· Városi hőség- és UV-riadó terv készítése az érintett intézmények, szolgáltatók képviselőivel történt társadalmi egyeztetést követően
· Gyors reagálású munkacsoport létrehozása az érintett polgári védelmi szervekkel, intézményekkel az éghajlatváltozás okozta extrém időjárási események elhárítására

· A nyári kánikula intenzívebb időszakaiban a magas porszennyezettségű utcák ütemszerű locsolásához a szükséges műszaki háttér (multifunkciós, locsásra is alkalmas gépek) biztosítása, a gépkocsiállomány bővítése a Tatai Városgazda Nonprofit Kft-nél 

· Tata útkorszerűsítési programjában prioritást kell adni a szilárd burkolattal még el nem látott utcák pormentesítésének.

· A zöld városmarketing erősítése a www.tata.hu portál környezetvédelmi felületének létrehozásával, hírekkel, letölthető dokumentumokkal, pályázati felhívásokkal, levegőtisztasági és pollenjelentésekkel (a város bel- és külterületi pollentérképe elkészítését követően), közvélemény-kutatásokkal és tájékoztató anyagokkal

· A polgármesteri hivatalban található zöld faliújság kibővítése klímnavédelmi jellegű információkkal.

· Átfogó, reprezentatív környezetvédelmi és éghajlatvédelmi közvélemény-kutatás az éghajlatvédelmi stratégia végrehajtásának indításakor és a kétévente történő felülvizsgálatakor

· A város önértékelését fejlesztő köztéri információs táblák bővítése (értékismertető táblarendszer), az Öreg-tó vízminőségjelző tábla technikai javítása, bővítése és hasonló kialakítása a Remeteségi strandon is, a Kálvária-domb – Öreg-tó – Fényes-fürdő tanösvény kialakítása

· A különböző létező és tervezett, de egyelőre izolált tanösvények kiterjedt, összefüggő rendszerének megalkotása, gyalogos- és kerékpáros kapcsolatainak fejlesztése, zöldítése, hogy Tata zöld zarándokhellyé válhasson (Öreg-tó – Kálvária, Angolkert, Fényes-fürdő Tanösvény létrehozása)

· A Tófarok környezetében kialakításra tervezett erdei tornapálya, tanösvény és erdei iskola, illetve Vadaspark kialakítása

· A Gerecse Natúrpark létrehozásának segítése, meggyorsítása, a Borstyánház, mint leendő központ fejlesztésével

· A Gerecse Natúrpark égisze alatt térségi védjegy kialakítás a helyi termelők segítése érdekében

· Térinformatikai rendszer kiépítése a város természeti és épített értékeinek nyilvántartási rendszerével, és járulékos környezetvédelmi és éghajlatvédelmi modul összeállításával

· A tatai klímastratégia végrehajtásához elengedhetetlen a hasonló országos és nemzetközi közösségekhez való csatlakozás: Klímabarát Települések Szövetsége, ICLEI (Helyi Önkormányzatok a Fenntarthatóságért), CCP kampány (Városok a Klímaváltozásért)

· Zöld napok megünneplése (pl. Víz Világnapja – március 22., Föld Napja –április 22., Környezetvédelmi Világnap – június 5.)
· Környezeti nevelési pályázati felhasználható keretének a növelése minden évben a helyi oktatási intézményi, civil és lakossági környezeti nevelési rendezvények, kezdeményezések, nyári táborok és erdei iskolák anyagi támogatására
· Környezeti nevelési konferencia szervezése évente egyszer a város óvónőinek, pedagógusainak
· Örökbefogadási program indítása Tata zöldterületeinek fenntartható gazdálkodása és a lakossággal való megismertetése céljából. Az örökbefogadási program elkötelezettséget jelent a választott terület természeti értékeinek megismerése, lakossággal való ismertetése, lehetőség szerinti rendben tartása, felügyelete, folyamatos ellenőrzése iránt, amely segítésére az önkormányzat eszközellátást, támogatási keretet, szakmai felfedező programokat, állandó sajtómegjelenéseket és a legjobbak teljesítményének elismerését biztosítja.

· A „Virágos Magyarországért”környezetszépítő versenyben való további részvétel

· Ösztönző adómegtakarítási elemek, támogatási rendszerek kialakítása a helyi élelmiszerhálózatok és fenntartható gazdálkodási gyakorlatok támogatására

· Térfigyelő kamerarendszer és őrjárat létrehozása és természetvédelmi őrök foglalkoztatása  a vandalizmus elleni küzdelem jegyében

Veszélyek

· Mivel Tata kisebb gazdasági mozgástérrel rendelkezik, mint a térség nagyobb települései, nem tud áldozni a környezetvédelemre sem a pénzügyi, sem a személyi feltételek biztosításával, ami nem fejt ki nyomást a térség gazdasági szereplőire. Amennyiben csak a tatai civil társadalom elvárásai fogalmaznak meg eltökélt helyi éghajlatvédelmi politikát, a helyi éghajlatvédelmi stratégia megvalósítása kudarcba fulladhat. 

· Egy klímaalap létrehozása nélkül, amely a klímastratégia végrehajtását támogatja a szükséges pénzügyi források biztosításával, a klímastratégia megvalósítása ellehetetlenedik

